MS «Royal Viking Sea»

**[[Skipstyper#Norske forkortelser|MS]] «Royal Viking Sea»** (IMO: 7304314) var et norsk-registrert havgående luksuriøst cruiseskip eid av norske Goodwill & Co (A. F. Klaveness & Co) og som gikk i luksuriøs cruisefart verden over for det eksklusive norskeide cruiserederiet Royal Viking Line (RVL) fra 1973 til 1991.

Skipet ble bygget i 1973 av Wärtsilä Helsingin Telakka i Helsingfors i Finland som verftets byggnummer 397, og ble levert for Royal Viking Line som satte skipet inn i cruisefart med luksuriøse seilinger til destinasjoner som dekket nær hele verden. Skipet var RVLs tredje skip i Royal Viking Star-klassen som var bestående av tre næridentiske søsterskip. De andre var «Royal Viking Star» og «Royal Viking Sky» – henholdsvis bygget i 1972 og 1973.

I løpet av sin cruisekarriere har hun seilt under flere navn for flere cruiserederier. Skipet seilte lenge med navnet **«Albatros»** for Phoenix Reisen i årene 2004 til 2020.

27. juli 2021 ble skipet grunnsatt for opphugging i Alang i India. Huggingen startet i september 2021.

## Historie

### Bakgrunn
Mot slutten av 1960-årene satset de tre norske rederiene Det Bergenske Dampskibsselskab (BDS) i Bergen, Det Nordenfjeldske Dampskibsselskab (NFDS) i Trondheim og A. F. Klaveness & Co i Oslo å gå sammen inn i cruisevirksomhet.

I 1970 etablerte de cruiserederiet Royal Viking Line (RVL) som var et samarbeidsprosjekt mellom de tre norske rederiene og den amerikanske forretningsmannen Warren Titus, som kom fram med idéen. Målet med det nye cruiserederiet var å tilby luksuriøse cruiseseilinger til destinasjoner over hele verden, som et annet alternativ til karibisk cruise. Til dette formålet ble det kontrahert tre spesialbygde luksuriøse konvensjonelle cruiseskip fra Wärtsilä Helsingin Telakka i Helsingfors i Finland.

### Konstruksjon
I 1971 kontraherte A. F. Klaveness & Co, en av partnerne i konsortiumselskapet Royal Viking Line AS i Oslo, sitt skip ved det finske verftet Wärtsilä Helsingin Telakka i Helsingfors, om bygging av et konvensjonelt luksuriøst cruiseskip som ville benyttes til cruisetrafikk med seilinger til destinasjoner som dekket nær hele verden. Skipet var det tredje av tre næridentiske søsterskip som ble kontrahert ved Wärtsilä-verftet i Helsingfors, de andre var «Royal Viking Star» og «Royal Viking Sky», som ble kontrahert av sine respektive partnere i Royal Viking Line – BDS og NFDS.

1. juni 1972 ble skipet kjølstrukket ved Wärtsilä-verftet i Helsingfors og ble verftets byggenummer 397. Skipet ble sjøsatt 19. januar 1973 med stabelavløpning og døpt «Royal Viking Sea». 16. november 1973 ble hun overlevert til sine eiere Goodwill & Co (A. F. Klaveness & Co) og Royal Viking Line.

## Skipet

### Dekk og fasiliteter
MS «Royal Viking Sea» ble sammen med søsterskipene «Royal Viking Star» og «Royal Viking Sky» ansett for å være tidenes mest luksuriøse cruiseskip da de ble levert til Royal Viking Line i 1972 og 1973. De spesialbygde cruiseskipene var de første skipene i verden som hadde en to-etasjes teater/kinosal. En annen ny begivenhet var den høytflyvende restauranten med store panoramavinduer og en innglasset observasjonssalong over broen. I tillegg hadde skipene et uforholdsmessig stort antall av suiter om bord.

### Tekniske spesifikasjoner

#### Størrelse og dimensjoner
MS «Royal Viking Sea» hadde ved overlevering en brutto(register)tonnasje på 21 897 BRT, en netto(register)tonnasje på 10 481 NRT, og en lasteevne på 3 594 TDW. Etter at skipet ble forlenget i 1983 fikk hun en ny brutto(register)tonnasje på 28 518 BRT, en ny netto(register)tonnasje på 10 926 NRT og en ny lasteevne på 5 963 TDW.

Skipet målte største lengde (L<small>OA</small>) på 177,75 meter og en lengde mellom perpendikulærene (L<small>PP</small>) på 142,70 meter. Etter forlengingen i 1983 fikk hun en ny LOA på 205,46 meter og en ny LPP på 169,72 meter. Skipets største bredde målte 25,22 meter, mens skipets bredde i riss 25,20 meter. Dypgående stakk skipet 7,201 meter mens skipets dybde i riss (målt fra underkant av hoveddekksplaten til overkant av kjølplaten) målte 16,21 meter. Etter forlengingen i 1983 fikk skipet en ny dypgang på 7,547 meter.

#### Kapasiteter
MS «Royal Viking Sea» hadde ved levering en passasjerkapasitet på 582 passasjerer. Etter forlengingen i 1982 ble passasjerkapasiteten økt til 812 passasjerer. Skipets bunkerskapasitet var på 1 849 tonn.

#### Maskin og fremdrift
Ved levering besto hovedmaskineriet om bord på «Royal Viking Sea» av fire Wärtsilä-Sulzer 9ZH 40/48 dieselmotorer, hver med ytelse på 3 310 kW som tilsvarte en samlet ytelse på 13 240 kW. I 2006 ble hovedmaskineriet byttet ut med fire Wärtsilä 6L38 dieselmotorer, hver med ytelse på 4 339 kW (5 900 BHK) som tilsvarte en samlet ytelse på 17 356 kW.

Hjelpemaskineriet besto seks dieselgeneratorer, hver med ytelse på 840 kW. I tillegg hadde skipet også én nød-dieselgenerator av typen Deutz BF 8M 716 med ytelse på 220 kW. Skipet hadde fire ekshaust kjeler av typen Aalborg AV-6N og to Wärtsilä Steambloc-600M SQM20 hjelpekjeler. Arbeidstrykket på alle kjelene om bord var 7,9 bar.

Fremdriften besto av to halvspaderor, to KaMeWa skrupropeller og to sidepropeller forut. Ved levering hadde skipet en toppfart på 18,5 knop (34 km/t). Etter byttingen av hovedmotorene i 2006 fikk skipet en ny toppfart på 21,5 knop (40 km/t).

#### Klassifikasjon
MS «Royal Viking Sea» var klasset i det norske klassifikasjonsselskapet Det Norske Veritas (DNV) og var bygget etter DNV' klasse +1A1 – E0 – passenger ship.

## Galleri

Fil:Royal Viking Sea (38737040765).jpg|lenke=|«Royal Viking Sea» i 1970-årene.
Fil:Royal Viking Sea, 1985, Bar Harbor, ME.jpg|lenke=|«Royal Viking Sea» i Bar Harbor, 1985.
Fil:Royal Viking Sea-Harbor Bridge-Sydney-1994.jpg|lenke=|«Royal Odyssey» i Sydney, 1994.
Fil:Albatros IMO 7304314 (24157142609).jpg|lenke=|«Albatros» i Sør-Afrika, 2016.
Fil:MS Albatros entering Cairns 2019.jpg|lenke=|«Albatros» i Cairns, 2019.


## Referanser


## Eksterne lenker
* 
*